钦定古今图书集成/历象汇编/乾象典/第032卷 > 《历象图说旧本》 > 日食三差图三
## 钦定古今图书集成/历象汇编/乾象典/第032卷 > 《历象图说旧本》 > 日食三差图三

日食三差图说

推步日蚀，为历法至要而至难。即立法精微，布算巧
密，而所推与所测往往不符。盖有东西差能变经度，
而交蚀之时刻遂有早晚；南北差能变纬度，而交蚀
之分秒遂有浅深。此两差以“高卑差为本，凡自地心
指其实度之高，及自地面观之，必在实度之下。其差
降高为卑，而象句股之有弦，然后东西差与黄道平”
行而为之句。从黄极出经线，遇句弦，以限南北差而
为之股。极南则弦与股合而无东西差。极东、极西则
弦与句合而无南北差也○。地心、地面之说，古未有
也。《新法》谓地体正圆，而正居大圆之中，则地心即天
心也。凡历家测验，自地平圈起，初度升至九十度而
为天顶者，皆正与地心相应，而人所居则在地面，穹
窿而踞地心之上，徒以体圆势顺，目所环观，得睹大
舆之半，因以谓之“地平。”若用以直天度，则惟恒星天
距地绝远，视地甚小，可无推心面之差。若日天则居
七政之中，月天则距地最近，去日犹远。是以心面之
间，高下生焉。高下之间，南北东西异焉。盖有推得地
心，日食而地面不食者；亦有地心未应食，而地面旁
视反见食者。于是东西之差，则有时刻之早晚；南北
之差，则有分数之浅深。人但知里差之法为加时分
秒之由，不知同一分域而地心地面原有两差，为差
之根也○。地心之所见惟一，而地面之所见，随处不
同。故日食三差，生于地圆；而九服见蚀，生于三差也。
〈假令人居地心则东西南北之差无从可立而万形一视矣故三差皆地面所生而遂有九服之各异〉
北齐张子信谓日食有入气差。至唐长庆中，《宣明历》
遂有刻气时、三差之怯，历代因之。郭守敬正其名曰
“东西差、南北差。”今则以地圆之理著其所以然者。